1 Tessalonisense 1 | DB Die Bybel | YouVersion
1 Tessalonisense 1
1Van Paulus en Silvanus en Timoteus.
Ons groet julle almal daar in die kerk in Tessalonika. Julle ken God as Vader en julle glo in die Here Jesus Christus.
Mag julle elke dag God se goedheid beleef. En mag julle ook sy vrede in julle lewe ervaar.
Ons kan doen wat God vra
2Elke keer wanneer ek met God oor julle elkeen praat, is daar net een woord op my lippe: Dankie! 3Ek vertel oor en oor vir God ons Vader hoe julle julle geloof uitleef in alles wat julle doen. Julle liefde vir ander mense vra baie groot opofferings van julle. En julle hou ook onverskrokke vas aan ons Here Jesus Christus se beloftes dat Hy terugkom.
4My broers en susters, julle doen al dié wonderlike dinge omdat God julle baie liefhet. Hy het julle uitgekies om sy kinders te wees. 5Die goeie nuus oor Christus wat ons daar by julle gepreek het, was nie maar net ’n klompie mooi woorde nie. Nee, die Heilige Gees het ons prediking kragtig in julle lewens gebruik. Hyself het julle oortuig om in Christus te glo.
Julle onthou nog baie goed hoe ons daar by julle opgetree het. Julle weet mos dit het net oor julle redding gegaan, oor niks anders nie!
Die Gees maak ons vol blydskap
6Julle het gou-gou ons voorbeeld begin volg. Daarom is julle nou, net soos ons, volgelinge van die Here.
Ek weet dit was glad nie vir julle maklik om Christene te word nie. Onder baie moeilike omstandighede het julle begin glo. Tog het julle die goeie nuus met groot blydskap aanvaar. Dit is net die Heilige Gees wat sulke blydskap in ’n mens se lewe kan bring.
7Julle is ’n voorbeeld vir al die ander Christene in die Romeinse provinsies Masedonië en Agaje, 8want van julle af is die woord van die Here oral in dié twee provinsies versprei. Ja, nie net daar nie, maar sommer op baie ander plekke het ander mense gehoor van julle geloof in God. Ek het nie genoeg woorde om vir julle te sê hoe bly ek hieroor is nie!
9Oral waar ek kom, praat die mense oor hoe hartlik julle ons ontvang het. Hulle vertel vir ons dat julle al julle dooie afgode laat staan het om die lewende en enigste ware God te dien. 10Die mense vertel ook dat julle baie uitsien na die dag dat Jesus uit die hemel na ons toe sal terugkeer.
Jesus is God se eie Seun. God self het Hom uit die dood laat opstaan. Net Jesus kan ons red van die oordeel van God op die laaste dag.
Verken 1 Tessalonisense 1 se verse
1 Tessalonisense 1:1
1 Tessalonisense 1:2
1 Tessalonisense 1:3
1 Tessalonisense 1:4
1 Tessalonisense 1:5
1 Tessalonisense 1:6
1 Tessalonisense 1:7
1 Tessalonisense 1:8